**1. ΤΑΥΤΟΤΗΤΑ ΣΧΕΔΙΟΥ ΜΑΘΗΜΑΤΟΣ**

#### **Τίτλος Σχεδίου Μαθήματος:** Επεξεργασία Κειμένου – Μορφοποίηση Γραμματοσειράς και Παραγράφου

***Βαθμίδα – Τάξη:*** Α’ Γυμνασίου

***Εμπλεκόμενες γνωστικές περιοχές και συμβατότητα με ΠΣ***

Το σχέδιο μαθήματος απευθύνεται σε μαθητές/τριες της Α΄ τάξης του Γυμνασίου και καλύπτει μέρος της ύλης του Βιβλίου «Πληροφορική Α΄, Β΄, Γ΄, Γυμνασίου» και συγκεκριμένα μέρους της παραγράφου 10.3 «Οι βασικές λειτουργίες της Επεξεργασίας Κειμένου» του κεφαλαίου 10: «Επεξεργασία Κειμένου». Επίσης αναφέρεται σε μέρος της ύλης στην Ενότητα 7 «Δημιουργώ με τον Κειμενογράφο» του Πρόσθετου Ψηφιακού Εγχειριδίου Πληροφορικής Γυμνασίου.

Γίνεται εισαγωγή των μαθητών/τριών στη μορφοποίηση κειμένου με βάση συγκεκριμένα χαρακτηριστικά γραμματοσειράς (μέγεθος, χρώμα, τύπος) και στη μορφή των παραγράφων και τη στοίχισή τους.

***Χρονική διάρκεια:*** *1 ώρα*

**2. ΣΚΕΠΤΙΚΟ ΣΧΕΔΙΟΥ ΜΑΘΗΜΑΤΟΣ**  **– ΕΠΙΣΤΗΜΟΝΙΚΟ/ΓΝΩΣΤΙΚΟ ΠΕΡΙΕΧΟΜΕΝΟ**

Στόχος του σχεδίου μαθήματος είναι να αποκτήσουν οι μαθητές/τριες βασικές δεξιότητες και εξοικείωση με το περιβάλλον ενός λογισμικού επεξεργασίας κειμένου, ώστε να είναι σε θέση να γράφουν απλά κείμενα και να πραγματοποιούν τις βασικές ενέργειες μορφοποίησης. Τις συγκεκριμένες δεξιότητες θα έχουν την ευκαιρία να τις χρησιμοποιήσουν και σε άλλα μαθήματα σε όλες τις τάξεις του Γυμνασίου.

**3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Οι μαθητές/τριες θα πρέπει να είναι ικανοί να ανοίγουν, να δημιουργούν, να τροποποιούν και να αποθηκεύουν απλά κείμενα σύμφωνα με τους καθιερωμένους κανόνες πληκτρολόγησης στην εφαρμογή Ελεύθερου Λογισμικού LibreOffice Writer. Ακόμη να γνωρίζουν τεχνικές επιλογής κειμένου.

**4. ΣΚΟΠΟΣ ΣΧΕΔΙΟΥ ΜΑΘΗΜΑΤΟΣ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

***Σκοπός σχεδίου μαθήματος είναι να εξοικειωθούν οι μαθητές/τριες με βασικές εντολές του λογισμικού για την επεξεργασία κειμένου.***

***Προσδοκώμενα Μαθησιακά Αποτελέσματα:***

Οι μαθητές/τριες θα πρέπει να είναι ικανοί/ές:

* Να χρησιμοποιούν στα κείμενά τους τα τρία βασικά είδη γραφής (έντονη, πλάγια, υπογραμμισμένη).
* Να αλλάζουν τον τύπο, το μέγεθος και το χρώμα της γραμματοσειράς.
* Να στοιχίζουν παραγράφους.
* Να καθορίζουν το διάκενο (απόσταση) μεταξύ των γραμμών μιας παραγράφου.
* Να εντοπίζουν τις ομοιότητες μεταξύ διαφόρων επεξεργαστών κειμένου σε ότι αφορά τη μορφοποίηση χαρακτήρων και παραγράφων.
* Να εφαρμόζουν τις βασικές μορφοποιήσεις του επεξεργαστή κειμένου σε δικά τους κείμενα.

**5. ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος υλοποιείται στο Σχολικό εργαστήριο Πληροφορικής και Επικοινωνιών Ηλεκτρονικών Υπολογιστών (Σ.Ε.Π.Ε.Η.Υ.). Διαρκεί μία διδακτική ώρα. Οι μαθητές/τριες εργάζονται σε ομάδες των δύο ατόμων. Στους/στις μαθητές/τριες δίνεται ένα φύλλο εργασίας. Οι μαθητές/τριες καλούνται να ακολουθήσουν τις οδηγίες ενός έντυπου φύλλου εργασίας. Στον/στην έναν/μία μαθητή/τρια ανατίθεται ο ρόλος του/της χειριστή/στριας του διαδραστικού πίνακα, της εφαρμογής επεξεργασίας κειμένου και του διαδραστικού υλικού, ενώ στον/στην άλλο/άλλη η κατάλληλη συμπλήρωση του φύλλου εργασίας. Οι ρόλοι εναλλάσσονται, όπως και οι ομάδες μαθητών που χειρίζονται τον διαδραστικό πίνακα. Αρχικά οι μαθητές/τριες κάνουν χρήση του κατάλληλου διαδραστικού υλικού, ενώ ταυτόχρονα συμπληρώνουν κατάλληλα το φύλλο εργασίας. Στη συνέχεια καλούνται να εφαρμόσουν τις γνώσεις που απέκτησαν, ώστε να εκτελέσουν τις απαιτούμενες ενέργειες μορφοποίησης σε ένα κείμενο που τους δίνεται πληκτρολογημένο. Τέλος αξιολογούν τις γνώσεις τους μέσω διαδραστικών ερωτήσεων κλειστού τύπου. Θα πρέπει να είναι εγκατεστημένο το Libre Office 7.6.4 ή κάποια νεότερη έκδοση (Ελεύθερο Λογισμικό) και να έχει επιλεχθεί η διεπαφή χρήστη με καρτέλες. Όπως αναφέρεται στο Libre Office η διεπαφή χρήστη με καρτέλες είναι η πιο παρόμοια με την χρησιμοποιούμενη στο Microsoft Office με κορδέλες. Οργανώνει τις λειτουργίες σε καρτέλες και καταργεί το κύριο μενού. Επίσης όλο το διαδραστικό υλικό θα πρέπει να είναι διαθέσιμο διαδικτυακά είτε σε κάποια συσκευή αποθήκευσης του εργαστηρίου. Η χρήση του διαδραστικού πίνακα και των δυνατοτήτων του από τον/την εκπαιδευτικό ή από κάποιο/κάποια μαθητή/τρια, συνεισφέρει σε διαφορετικές φάσεις της πραγματοποίησης των δραστηριοτήτων του σχεδίου μαθήματος.

**6. ΔΙΔΑΚΤΙΚΗ ΠΡΟΣΕΓΓΙΣΗ**

Η διδακτική μεθοδολογία βασίζεται στη θεωρία του εποικοδομισμού και στην ομαδοσυνεργατική μάθηση (δραστηριότητες και ασκήσεις σε ομάδες). Οι μαθητές/τριες καλούνται να πειραματιστούν με την εφαρμογή επεξεργασίας κειμένου, να την εξερευνήσουν και ανακαλύψουν τις δυνατότητές της. Οι μαθητές/τριες έχουν στη διάθεσή τους ένα φύλλο εργασίας που τους καθοδηγεί και κατάλληλο διαδραστικό υλικό με το οποίο αλληλεπιδρούν στον διαδραστικό πίνακα αξιοποιώντας τις δυνατότητές του. Δημιουργείται έτσι ένα πιο ελκυστικό περιβάλλον μάθησης, που κεντρίζει το ενδιαφέρον των μαθητών/τριων, αφού η ενσωμάτωση πολυμέσων, όπως βίντεο, ήχοι, εικόνες, διαγράμματα βοηθούν στην παρουσίαση της πληροφορίας με τρόπους που καλύπτουν διαφορετικά μαθησιακά στυλ (οπτικό, ακουστικό, κιναισθητικό). Επίσης ενθαρρύνεται η συνεργασία μέσα στην τάξη, καθώς μαθητές/τριες και εκπαιδευτικοί μπορούν να εργάζονται ταυτόχρονα στον διαδραστικό πίνακα ενισχύοντας τη συλλογικότητα και την ενεργητική μάθηση. Ακόμη, επειδή ο διαδραστικός πίνακας δίνει τη δυνατότητα αποθήκευσης των σημειώσεων, των σχολίων και των σχεδίων που γίνονται πάνω στο εκπαιδευτικό υλικό, διευκολύνεται η ανασκόπηση και η μελέτη του εκπαιδευτικού υλικού από τους/τις μαθητές/τριες.

Ο/Η εκπαιδευτικός έχει καθοδηγητικό ρόλο και εμψυχώνει τους/τις μαθητές/τριες να μάθουν με τον δικό τους ρυθμό και βάσει των δικών τους επιλογών. Η διαμορφωτική αξιολόγηση πραγματοποιείται κατά την υλοποίηση των δραστηριοτήτων και των ασκήσεων και μέσω διαδραστικών ερωτήσεων κλειστού τύπου οι οποίες παρέχουν την κατάλληλη ανάδραση.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

Στους/στις μαθητές/τριες δίνεται ένα φύλλο εργασίας το οποίο περιέχει τέσσερις (4) δραστηριότητες. Στην πρώτη δραστηριότητα οι μαθητές/τριες ασχολούνται αρχικά με διαδραστικό υλικό το οποίο τους/τις εισάγει στις βασικές εντολές μορφοποίησης κειμένου. Στη συνέχεια συμπληρώνουν κατάλληλα το φύλλο εργασίας και τέλος εξασκούνται στη μορφοποίηση κειμένου μέσου διαδραστικού υλικού. Παρόμοια είναι και η διαδικασία που ακολουθείται στη δεύτερη δραστηριότητα και αφορά τις βασικές εντολές μορφοποίησης παραγράφου.

Με την τρίτη δραστηριότητα διερευνούν μέσω διαδραστικού υλικού το περιβάλλον επεξεργασίας κειμένου του Microsoft Word και συγκεκριμένα τις δυνατότητες μορφοποίησης κειμένου και παραγράφου. Στη συνέχεια καλούνται να γράψουν την άποψή τους για τις ομοιότητες που εντόπισαν μεταξύ των εφαρμογών επεξεργασίας κειμένου.

Με την τέταρτη δραστηριότητα οι μαθητές/τριες καλούνται να επεξεργαστούν εντολές που υπάρχουν στο φύλλο εργασίας και να μορφοποιήσουν, με βάση τις γνώσεις που απέκτησαν, ένα κείμενο.

Τέλος αξιολογούν τις γνώσεις τους μέσω διαδραστικών ερωτήσεων κλειστού τύπου.

Τονίζεται ότι όλες οι δραστηριότητες υλοποιούνται στον διαδραστικό πίνακα από μαθητές/μαθήτριες εναλλάξ με την εποπτεία του/της εκπαιδευτικού. Ο ρόλος του/της εκπαιδευτικού περιορίζεται λοιπόν στην ενθάρρυνση των μαθητών/τριών και στην παροχή βοήθειας, όταν αυτή απαιτείται.

**8. ΠΙΘΑΝΕΣ ΕΠΕΚΤΑΣΕΙΣ - ΠΡΟΣΑΡΜΟΓΕΣ ΣΧΕΔΙΟΥ ΜΑΘΗΜΑΤΟΣ**

Το διαδραστικό εκπαιδευτικό υλικό μπορεί να αναρτηθεί σε πλατφόρμα ασύγχρονης εκπαίδευσης και να επεξεργαστεί από τους/τις μαθητές/τριες ακόμη και από το σπίτι τους. Επίσης μπορεί να χρησιμοποιηθεί με οποιοδήποτε σύγχρονο επεξεργαστή κειμένου.

**9. ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

Πληροφορική Α΄, Β΄, Γ΄, Γυμνασίου, Ινστιτούτο Τεχνολογίας Υπολογιστών και Εκδόσεων Διόφαντος, ISBN 0100000012100644

Συμπληρωματικό εκπαιδευτικό υλικό Πληροφορικής Γυμνασίου <https://iep.edu.gr/el/gymnasio/pliroforiki>

**10. ΠΑΡΑΡΤΗΜΑ**

**Φύλλα εργασίας**